РЕШЕНИЕ ЗА ИЗПЪЛНЕНИЕ НА КОМИСИЯТА
от 22 февруари 2012 година
за регламентиране на временната търговия със семена от вида Triticum durum Desf., принадлежащи към сорта Marialva, които не отговарят на изискванията на Директива 66/402/ЕИО на Съвета по отношение на максималното съдържание на семена от пшеница (Triticum aestivum L.)
(нотифицирано под номер C(2012) 1114)
(2012/116/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 17, параграф 1 от нея,
като има предвид, че:
(1)
В Португалия количеството на наличните семена от твърда пшеница (Triticum durum Desf.) от категорията „сертифицирани семена“, второ размножение, принадлежащи към сорта Marialva, които са подходящи за природните условия в страната и отговарят на определените в Директива 66/402/ЕИО изисквания по отношение на максималното съдържание на семена от пшеница (Triticum aestivum L.), е недостатъчно и следователно не е в състояние да задоволи нуждите на тази държава-членка.
(2)
Търсенето на такива семена не може да бъде задоволено чрез внос от други държави-членки или от трети държави на семена, които отговарят на всички изисквания, установени в Директива 66/402/ЕИО.
(3)
Поради това следва да се позволи на Португалия да разреши търговията със семена от посочения сорт при по-малко строги изисквания, отколкото приложимите по отношение на сертифицираните семена, второ размножение, за срок до 29 февруари 2012 г. и за максимално количество до 130 тона.
(4)
Освен това следва да се позволи на други държави-членки, които са в състояние да доставят на Португалия семена от посочения сорт, без значение дали са събрани в държава-членка или в трета държава, да разрешат търговията с такива семена.
(5)
Целесъобразно е Португалия да поеме ролята на координатор, за да се гарантира, че общото количество на позволените съгласно настоящото решение семена не превишава максималното количество, определено в настоящото решение.
(6)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. Разрешава се търговията в Съюза със семена от твърда пшеница (Triticum durum Desf.) от категорията „сертифицирани семена“, второ размножение, принадлежащи към сорта Marialva, които не отговарят на определените в точка 2, буква А от приложение II към Директива 66/402/ЕИО изисквания по отношение на максималното съдържание на семена от пшеница (Triticum aestivum L.).
Максималното съдържание на семена от пшеница (Triticum aestivum L.), което е разрешено в семената от твърда пшеница (Triticum durum Desf.), посочено в първа алинея, обаче е 45 семена в проба с определеното в графа 4 от приложение III към Директива 66/402/ЕИО тегло.
Настоящото разрешение се предоставя за общо количество, непревишаващо 130 тона, и за срок до 29 февруари 2012 г.
2. Освен че трябва да отговаря на изискванията за етикетиране, определени в Директива 66/402/ЕИО, официалният етикет трябва да съдържа информацията, че семената не отговарят на изискванията, определени в точка 2, буква А от приложение II към посочената директива, по отношение на максималното съдържание на семена от пшеница (Triticum aestivum L.).
Член 2
1. Всеки доставчик, който желае да пусне на пазара семената, упоменати в член 1, подава заявление за разрешение в държавата-членка, в която е регистриран или в която извършва вноса. В заявлението се посочва количеството семена, което доставчикът желае да пусне на пазара.
2. Съответната държава-членка разрешава на доставчика да пусне на пазара семената, посочени в член 1, освен ако:
а)
има достатъчно основания за съмнение дали доставчикът е в състояние да пусне на пазара количеството семена, посочено от него в заявлението за разрешение;
б)
като се вземе предвид информацията, предоставена от координиращата държава-членка, както е посочено в член 3, трета алинея, предоставянето на разрешение би довело до надвишаване на общото максимално количество семена, посочено в член 1, параграф 1.
По отношение на буква б), в случай че общото максимално количество позволява разрешаването само на част от количеството, посочено в заявлението, съответната държава-членка може да разреши на доставчика да пусне на пазара споменатото по-малко количество.
Член 3
Държавите-членки взаимно си предоставят административна подкрепа при прилагането на настоящото решение.
Португалия действа като координираща държава-членка, за да се гарантира, че количеството семена, разрешено от държавите-членки за търговия в Съюза съгласно настоящото решение, не надвишава общото максимално количество семена, посочено в член 1, параграф 1.
Всяка държава-членка, която получи заявление съгласно член 2, незабавно уведомява координиращата държава-членка за количеството, посочено в заявлението. Координиращата държава-членка от своя страна незабавно информира уведомяващата държава-членка дали разрешението ще доведе до надвишаване на максималното количество.
Член 4
Държавите-членки незабавно уведомяват Комисията и останалите държави-членки за количествата, за които са предоставили разрешение за търговия съгласно настоящото решение.
Член 5
Адресати на настоящото решение са държавите-членки.
Съставено в Брюксел на 22 февруари 2012 година.